Γνώμη της Συμβουλευτικής Επιτροπής συγκεντρώσεων μεταξύ επιχειρήσεων που διατυπώθηκε στην 100ή συνεδρίαση της 19ης Σεπτεμβρίου 2001 με συνέχεια στις 28 Σεπτεμβρίου 2001 σχετικά με ένα προσχέδιο απόφασης στην υπόθεση COMP/M.2283 - Schneider/Legrand

(2004/C 86/06)

(Κείμενο που παρουσιάζει ενδιαφέρον για τον ΕΟΧ)

1. Η Συμβουλευτική Επιτροπή συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β του κανονισμού συγκεντρώσεων.

2. Η Συμβουλευτική Επιτροπή συμφωνεί με την Επιτροπή ότι η κοινοποιηθείσα πράξη έχει κοινοτική διάσταση.

3. Η Συμβουλευτική Επιτροπή συμφωνεί με την Επιτροπή όσον αφορά τους ορισμούς των

α) αγορών προϊόντων·

β) γεωγραφικών αγορών.

4. Η πλειοψηφία της Συμβουλευτικής Επιτροπής συμφωνεί με την Επιτροπή ότι η κοινοποιηθείσα πράξη θα δημιουργήσει δεσπόζουσα θέση στις αγορές που προσδιορίζονται από την Επιτροπή. Μια μειοψηφία διαφωνεί.

5. Η Συμβουλευτική Επιτροπή συμφωνεί με την Επιτροπή ότι η κοινοποιηθείσα πράξη θα ενισχύσει δεσπόζουσα θέση στις αγορές που προσδιορίζονται από την Επιτροπή.

6. Η πλειοψηφία της Συμβουλευτικής Επιτροπής συμφωνεί με την Επιτροπή ότι οι δεσμεύσεις των μερών που υποβλήθηκαν στις 14 Σεπτεμβρίου 2001 δεν επαρκούν για την επίλυση των προβλημάτων ανταγωνισμού που έχει εντοπίσει η Επιτροπή. Μια μειοψηφία διαφωνεί.

7. Η πλειοψηφία της Συμβουλευτικής Επιτροπής συμφωνεί με την Επιτροπή ότι οι δεσμεύσεις των μερών που υποβλήθηκαν στις 24 Σεπτεμβρίου 2001 δεν επαρκούν για την επίλυση των προβλημάτων ανταγωνισμού που έχει εντοπίσει η Επιτροπή. Μια μειοψηφία διαφωνεί και μια άλλη μειοψηφία απέχει.

8. Η πλειοψηφία της Συμβουλευτικής Επιτροπής θεωρεί ότι τα διορθωτικά μέτρα της 24ης Σεπτεμβρίου 2001 δεν μπορούν να θεωρηθούν νέες δεσμεύσεις. Μια μειοψηφία έχει αντίθετη άποψη.

9. Η πλειοψηφία της Συμβουλευτικής Επιτροπής θεωρεί ότι τα διορθωτικά μέτρα της 24ης Σεπτεμβρίου 2001 πρέπει να θεωρηθούν ως τροποποιηθείσες δεσμεύσεις κατά την έννοια της ανακοίνωσης της Επιτροπής για τα αποδεκτά διορθωτικά μέτρα σύμφωνα με τον κανονισμό (ΕΟΚ) αριθ. 4064/89 του Συμβουλίου και τον κανονισμό (ΕΚ) αριθ. 447/98 της Επιτροπής. Μια μειοψηφία έχει αντίθετη άποψη.

Μια άλλη μειοψηφία απέχει διότι, κατά την άποψή της, η παράγραφος 43 της προαναφερθείσας ανακοίνωσης δεν είναι σύμφωνη με το άρθρο 18 παράγραφος 2 του κανονισμού (ΕΚ) αριθ. 447/98 της Επιτροπής. Η ίδια μειοψηφία θεωρεί επίσης ότι:

- τα διορθωτικά μέτρα που υποβλήθηκαν εντός της περιόδου των 3 μηνών του άρθρου 18 παράγραφος 2 του κανονισμού (ΕΚ) αριθ. 447/98 της Επιτροπής μπορούν να επιφέρουν μόνο διασαφηνίσεις και όχι ουσιαστικές τροποποιήσεις·

- ουσιαστικές τροποποιήσεις είναι δυνατές μόνον εφόσον τα μέρη ζητήσουν τις εξαιρετικές περιπτώσεις όπως προβλέπεται από το άρθρο 18 παράγραφος 2 του κανονισμού (ΕΚ) αριθ. 447/98 της Επιτροπής.

10. Η πλειοψηφία της Συμβουλευτικής Επιτροπής συμφωνεί με την Επιτροπή ότι η κοινοποιηθείσα πράξη πρέπει να κηρυχθεί ασυμβίβαστη με την κοινή αγορά και με τη λειτουργία της συμφωνίας ΕΟΧ. Μια μειοψηφία διαφωνεί.

11. Η Συμβουλευτική Επιτροπή ζητά από την Επιτροπή να λάβει υπόψη όλα τα στοιχεία που θίχτηκαν κατά τη συζήτηση.

12. Η Συμβουλευτική Επιτροπή συνιστά τη δημοσίευση της γνώμης της στην Επίσημη Εφημερίδα των Ευρωπαϊκών Κοινοτήτων.